b'\n_START_ARTICLE_\nYs (Ranska)\n_START_PARAGRAPH_\nYs, my\xc3\xb6s Is, Ker-Is tai Ker-Ys on bretagnelaisen perim\xc3\xa4tiedon mukaan mereen vajonnut kaupunki, joka olisi keskiajan alussa sijainnut Douarnenezin lahdella Bretagnen l\xc3\xa4nsirannikolla.\n_START_SECTION_\nKaupungin perustaminen\n_START_PARAGRAPH_\nPerim\xc3\xa4tiedon er\xc3\xa4iden versioiden mukaan Ys olisi sijainnut merenpinnan alapuolella. Sen perustajaksi mainitaan Gradlon, Cournouaillen kuningas, joka olisi rakentanut sen tytt\xc3\xa4rens\xc3\xa4 Dahutin pyynn\xc3\xb6st\xc3\xa4. Toisen tarinan mukaan se olisi rakennettu 2000 vuotta ennen Gradlonin aikaa alkujaan merenpinnan yl\xc3\xa4puolelle, mutta koska maa hitaasti vajosi, Gradlonin aikana se olisi ollut nousuveden aikana merenpinnan alapuolella. Sit\xc3\xa4 suojasi tulvilta suuri pato, jossa ollut portti avattiin laivoja varten laskuveden aikana. Portin ainoa avain oli kuninkaan hallussa.\n_START_SECTION_\nTuho\n_START_PARAGRAPH_\nLegendan mukaan Ys olisi ollut maailman kaunein kaupunki, mutta Dahutin vaikutuksesta siit\xc3\xa4 tuli todellinen synnin ja paheiden pes\xc3\xa4. H\xc3\xa4n olisi j\xc3\xa4rjest\xc3\xa4nyt orgioita ja tappanut rakastajansa aina aamun koittaessa. L\xc3\xa4hetyssaarnaaja Pyh\xc3\xa4 Winwaloe saapui kaupunkiin saarnaamaan ja varoittamaan Jumalan vihasta ja rangaistuksesta, mutta Dahut ja muut kaupungin asukkaat eiv\xc3\xa4t suhtautuneet h\xc3\xa4neen vakavasti._NEWLINE_Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 muuan punaiseen pukeutunut ritari saapui Ysiin. Dahut pyysi h\xc3\xa4nt\xc3\xa4 luokseen, ja yhten\xc3\xa4 iltana ritari suostui. Keskell\xc3\xa4 y\xc3\xb6t\xc3\xa4 puhkesi myrsky, ja meren aallot mursivat padon portteineen. Dahut sanoi ritarille: "Raivotkoon myrsky, mutta kaupungin portit ovat vahvat, ja is\xc3\xa4ll\xc3\xa4ni, kuningas Gradlonilla on niiden ainoa avain." T\xc3\xa4h\xc3\xa4n ritari vastasi: "Is\xc3\xa4si, kuningas nukkuu. Voit helposti ottaa h\xc3\xa4nelt\xc3\xa4 sen avaimen." Dahut varasti avaimen is\xc3\xa4lt\xc3\xa4\xc3\xa4n ja antoi sen ritarille, joka osoittautui itse paholaiseksi. Tarinan eri versioiden mukaan t\xc3\xa4ll\xc3\xb6in joko ritari tai juopunut Dahut itse olisi avannut portin._NEWLINE_Koska portti avattiin myrskyn ja nousuveden aikana, vuoren kokoinen aalto vy\xc3\xb6ryi Ysin yli. Kuningas Gradlon ja h\xc3\xa4nen tytt\xc3\xa4rens\xc3\xa4 nousivat hevosen selk\xc3\xa4\xc3\xa4n. Pyh\xc3\xa4 Winwaloe l\xc3\xa4hestyi heit\xc3\xa4 ja sanoi Gradlonille: "Ty\xc3\xb6nn\xc3\xa4 takaisin takanasi istuva demoni." Ensin Gradlon yritti kielt\xc3\xa4yty\xc3\xa4, mutta lopulta h\xc3\xa4n my\xc3\xb6ntyi ja ty\xc3\xb6nsi tytt\xc3\xa4rens\xc3\xa4 mereen. Meri nielaisi Dahutin, josta tuli merenneito Morgen._NEWLINE_Gradlon pakeni Quimperiin, josta tuli h\xc3\xa4nen uusi p\xc3\xa4\xc3\xa4kaupunkinsa. H\xc3\xa4nen muistokseen pystytettiin ratsastajapatsas, joka on edelleen paikoillaan Pyh\xc3\xa4n Corentinin katedraalissa Quimperissa._NEWLINE_Ennen tuhoa Ysiin oli tarinan mukaan kuitenkin ehditty jo rakentaa kristillisi\xc3\xa4 kirkkoja, ja sanotaan, ett\xc3\xa4 niiden kellojen \xc3\xa4\xc3\xa4ni on edelleen toisinaan tyynell\xc3\xa4 s\xc3\xa4\xc3\xa4ll\xc3\xa4 kuultavissa meren alta. Tunnetaan my\xc3\xb6s vanha ennustus, jonka mukaan Pariisi tulee kerran vajoamaan veden alle, jolloin Ys samalla nousee merest\xc3\xa4. Er\xc3\xa4\xc3\xa4n kansanomaisen selityksen mukaan Pariisin nimikin johtuisi bretonin kielen sanoista Par-Is, "Ysin kaltainen"._NEWLINE_Tarinan katsotaan viittaavan kristinuskon voittoon kelttiuskonnosta, sill\xc3\xa4 Pyh\xc3\xa4n Winwaloen kerrotaan k\xc3\xa4\xc3\xa4nnytt\xc3\xa4neen Gradlonin.\n_START_SECTION_\nKulttuurisia viittauksia\n_START_PARAGRAPH_\nClaude Debussyn preludi Uponnut katedraali (ransk. La Cath\xc3\xa9drale Engloutie) viittaa nimell\xc3\xa4\xc3\xa4n Ysin legendaan. Sen er\xc3\xa4\xc3\xa4t kohdat tuovat mieleen sen, milt\xc3\xa4 kirkonkellojen \xc3\xa4\xc3\xa4ni saattaisi kuulostaa veden alta kuultuna._NEWLINE_Ys on my\xc3\xb6s laulaja ja lauluntekij\xc3\xa4 Joanna Newsomin albumi vuodelta 2006.._NEWLINE_Ysin mukaan on saanut nimens\xc3\xa4 my\xc3\xb6s japanilaisen Falcom-yhti\xc3\xb6n videopelisarja Ys, joka on tullut suosituksi sek\xc3\xa4 Japanissa ett\xc3\xa4 Yhdysvalloissa.'